Regionsudvalgets udtalelse om "Grønbog om en fællesskabspolitik for tilbagesendelse af personer med ulovligt ophold"

(2003/C 73/04)

REGIONSUDVALGET HAR -

under henvisning til Grønbog om en fællesskabspolitik for tilbagesendelse af personer med ulovligt ophold (KOM(2002) 175 endelig);

under henvisning til Det Europæiske Råds beslutninger på møderne i Tammerfors (oktober 1999), Laeken (december 2001) og Sevilla (juni 2002);

under henvisning til Kommissionens beslutning af 11. april 2002 om i henhold til EF-traktatens artikel 265, stk. 1, at anmode om Regionsudvalgets udtalelse;

under henvisning til præsidiets beslutning af 6. februar 2002 om at henvise det forberedende arbejde til Underudvalget for Forbindelser Udadtil;

under henvisning til Regionsudvalgets udtalelse af 16. maj 2002 om indvandringspolitik(1): Meddelelse fra Kommissionen til Rådet og Europa-Parlamentet om en fælles politik mod ulovlig indvandring(2), Forslag til Rådets beslutning om vedtagelse af et handlingsprogram for administrativt samarbejde på områderne ydre grænser, visum, asyl og indvandring (ARGO)(3), Kommissionens meddelelse til Rådet og Europa-Parlamentet om åben metode til koordinering af Fællesskabets indvandringspolitik(4), Forslag til Rådets direktiv om fastsættelse af minimumsstandarder for anerkendelse af tredjelandsstatsborgere og statsløse som flygtninge, eller som personer, der af anden grund behøver international beskyttelse(5), Kommissionens arbejdsdokument - Forholdet mellem beskyttelse af den indre sikkerhed og efterlevelse af internationale beskyttelsesforpligtelser og -instrumenter(6), og Kommissionens meddelelse til Rådet og Europa-Parlamentet om en fælles asylpolitik og indførelse af en åben koordinationsmetode(7);

under henvisning til forslag til Regionsudvalgets udtalelse (CdR 242/2002 rev.), som blev vedtaget af Underudvalget for Forbindelser Udadtil den 26. september 2002 med Luc Van den Brande (medlem af Det Flamske Parlament, B-PPE) som ordfører;

og ud fra følgende betragtninger:

Regionsudvalget fremhæver betydningen og nødvendigheden af fællesskabsstandarder og -foranstaltninger for tilbagesendelse af personer med ulovligt ophold i EU i forbindelse med en sammenhængende fælles asyl- og integrationspolitik i EU;

flygtninge- og migrationspolitik skal føres på baggrund af en makro-økonomisk politik, der er rettet mod bæredygtig vækst og en mere ligevægtig fordeling af velfærden på verdensplan;

de lokale og regionale myndigheder er vigtige aktører i forbindelse med modtagelse af og serviceydelser over for asylsøgere, flygtninge og indvandrere -

på sin 47. plenarforsamling den 20. og 21. november 2002 (mødet den 20. november) enstemmigt vedtaget følgende udtalelse.

1. Regionsudvalgets synspunkter

Regionsudvalget

1.1. anser det for positivt, at Kommissionen med grønbogen vil igangsætte en debat om et så komplekst og følsomt emne som tilbagesendelse af personer med ulovligt ophold i EU;

1.2. er enigt i, at Fællesskabets tilbagesendelsespolitik udgør en integreret del af Fællesskabets asyl- og indvandringspolitik, og at en tilbagesendelsespolitik er nødvendig for at sikre en politik for lovlig og humanitær indrejse. Fastsættelse af fælles EU-normer for udvisning, frihedsberøvelse og udsendelse er en forudsætning for accept af et for medlemsstaterne bindende system for gensidig anerkendelse af beslutninger vedrørende tilbagesendelse;

1.3. beklager imidlertid, at det hidtil har skortet på en holdning til og foranstaltninger vedrørende lovlig migration, selv om dette kunne bidrage til at reducere og modvirke illegal indvandring;

1.4. finder, at man skal tillægge respekt for menneskerettighederne, den menneskelige værdighed og grundlæggende frihedsrettigheder overordentlig stor betydning i forbindelse med en tilbagesendelsespolitik. Den europæiske konvention om menneskerettigheder og grundlæggende frihedsrettigheder (1950), EU's charter om grundlæggende rettigheder (2000) og Genève-konventionen fra 1951 bør efterleves. Med tanke på den videre konkretisering af tilbagesendelsespolitikken anbefales det at tage hensyn til henstillingen om dette emne fra Europarådets parlamentariske forsamling(8);

1.5. er enig med Kommissionen i, at frivillig hjemvenden skal have absolut højest prioritet. Opmærksomheden må fortrinsvis rettes mod foranstaltninger, der kan befordre en bæredygtig hjemvenden, dvs. først og fremmest reintegration i hjemlandet. Desuden skal en tilbagesendelsespolitik lægge særlig vægt på mekanismer, der kan tilskynde de pågældende til at vende hjem til deres hjemland;

1.6. lægger stor vægt på de frivillige tilbagesendelsesprogrammer, men må konstatere, at disse programmer ikke er tilstrækkelig kendt af den potentielle målgruppe. Programmerne bør indeholde konkrete stimuli både for de berørte og for hjemlandene (uddannelse, økonomisk integration, inddragelse i udviklingsprogrammer m.m.). For at sikre, at hjemvenden bliver af bæredygtig art, er det desuden nødvendigt med opfølgning i hjemlandet;

1.7. understreger, at man i tilfælde af tvangsmæssig tilbagesendelse - der kun bør forekomme, hvor folk har nægtet at vende hjem frivilligt - må være særlig opmærksom på beskyttelse af sårbare personer som mindreårige og børn, samt personer, der er blevet adskilt fra deres familier, gravide kvinder, alvorligt syge osv. Rammerne skal være klare for tvangsmæssig tilbagesendelse, så det er muligt for de relevante aktører at føre tilsyn;

1.8. mener, at en adækvat tilbagesendelsespolitik er tæt knyttet til en hurtig og effektiv asylprocedure af høj kvalitet;

1.9. erkender, at en tilbagesendelsespolitik kun kan få succes, hvis hjemlandene hjælper med, og støtter i den forbindelse tanken om at indskrive tilbagetagelsesklausuler i associerings- eller samarbejdsaftaler. Bistand til hjemlandene fra diverse EU-støtteprogrammer skal muliggøre integrationen af de tilbagevendende;

1.10. konstaterer, at kommuner og regioner konkret skal levere serviceydelser til asylsøgere og flygtninge, og at de udfører en ekstraordinær indsats med begrænsede midler. Det er derfor ikke alene ønskværdigt, men også nødvendigt at inddrage de lokale og regionale myndigheder som fuldgyldige partnere i forbindelse med den fremtidige udformning, gennemførelse og overvågning af EU's fælles tilbagesendelsespolitik;

1.11. gør opmærksom på, at mange europæiske kommuner allerede har etableret samarbejdsrelationer med lokale forvaltninger i hjemlandene og derfor har opbygget et vist "lokalkendskab", der kan være nyttigt for reintegrationen af de tilbagevendende;

1.12. understreger, at første skridt hen imod en fuldgyldig EU-tilbagesendelsespolitik er udveksling af informationer. De lokale og regionale myndigheder bør inddrages i denne informationsudveksling. Det gælder også for de lokale og regionale myndigheder i ansøgerlandene.

2. Regionsudvalgets henstillinger

Regionsudvalget

2.1. kræver, at der snarest udarbejdes en europæisk holdning til og fælles foranstaltninger vedrørende legal indvandring, fordi klarhed på det punkt hurtigt vil få en afskrækkende effekt på illegal indvandring;

2.2. foreslår, at der for at tackle migrationsprocessen i dens helhed indgås partnerskabsaftaler med hjem- og transitlandene vedrørende de politiske, sociale, økonomiske og kulturelle aspekter og forholdet mellem migration og udvikling;

2.3. ønsker, at frivillig tilbagevenden udtrykkeligt anerkendes som grundprincippet i den fælles tilbagesendelsespolitik, og at tvangsmæssig tilbagesendelse betragtes som en undtagelsesforanstaltning;

2.4. appellerer om, at tilbagesendelse af personer, der uretmæssigt opholder sig på EU's territorium sker med ubetinget respekt for menneskerettighederne og den menneskelige værdighed. I tilfælde af tvangsmæssig tilbagesendelse bør der sikres humanitært tilsyn fra relevante aktørers side;

2.5. anbefaler, at der i forbindelse med udsendelse af personer, der uretmæssigt opholder sig på EU's territorium, tages hensyn til Europarådets Parlamentariske Forsamlings henstilling (REC 1547(2002));

2.6. minder om forbudet mod kollektiv udvisning;

2.7. afviser den institutionaliserede brug af frihedsberøvelse over for personer, der uretmæssigt opholder sig på EU's territorium, og gør opmærksom på, at frihedsberøvelsens varighed bør begrænses til den tid, der er nødvendig for at arrangere afrejsen. Desuden må det understreges, at børn og mindreårige ikke hører hjemme i frihedsberøvelsescentre;

2.8. forventer, at de lokale og regionale myndigheder inddrages som fuldgyldige partnere i forbindelse med udformning, gennemførelse, overvågning og evaluering af den fælles tilbagesendelsespolitik;

2.9. opfordrer Kommissionen til i forbindelse med repatrierings- og reintegrationsprogrammer at benytte sig af det lokalkendskab, som de europæiske kommuner har opbygget i hjemlandene via samarbejdsrelationer, og til at gøre opmærksom på deres lokalkendskab og erfaringer som eksempler på god praksis;

2.10. ønsker, at der forskes mere i resultaterne af de løbende frivillige repatrieringsprogrammer, og at disse resultater udnyttes i forbindelse med den fremtidige politik. Det har nemlig vist sig, at den konkrete udformning og implementering af programmerne er afgørende for deres succes. Desuden må det undersøges, i hvilket omfang de lokale og regionale myndigheder kan spille en rolle i den forbindelse;

2.11. foreslår, at den gensidige udveksling af information mellem medlemsstaterne forbedres, og at de lokale og regionale myndigheder, også i ansøgerlandene, inddrages;

2.12. går ind for, at EU yder støtte til repatrieringssprogrammer i medlemsstaterne, der drejer sig om frivillig tilbagevenden og først og fremmest sigter mod reintegration af de tilbagevendte. Desuden bør EU sikre bedre koordinering af og indbyrdes overensstemmelse mellem disse programmer;

2.13. går ind for, at der i hjemlandet ydes støtte og rådgivning til de hjemvendte for at lette og sikre reintegrationen og for at kontrollere, at menneskerettighederne respekteres.

Bruxelles, den 20. november 2002.

Albert Bore

Formand for

Regionsudvalget

(1) CdR 93/2002 fin - EFT C 278 af 14.11.2002, s. 44.

(2) KOM(2001) 672 endelig.

(3) KOM(2001) 567 endelig - 2001/0230 (CNS).

(4) KOM(2001) 387 endelig.

(5) KOM(2001) 510 endelig - 2001/0207 (CNS).

(6) KOM(2001) 743 endelig.

(7) KOM(2001) 710 endelig.

(8) REC 1547 (2002) - 2002 Session First Part - "Expulsion procedures in conformity with human rights and enforced with respect for safety and dignity".